**Jókai Mór**

*(Komárom, 1825. február 18 Budapest, 1904. május 5.)*

Jókai több művében szerepelnek szabolcsi, szatmári helyszínek és történetek, noha tudjuk, hogy ő maga mindössze egyszer járt vidékünkön, akkor is csak mai megyénk szatmári részén. A közvetlen személyes benyomásokat ilyenkor olvasmányélményeivel vagy barátai, családtagjai elbeszéléseivel helyettesítette. Tőle magától tudjuk például, hogy az Egy magyar nábob című regényének megalkotásakor felesége régi szabolcsi utazásainak emlékeit használta fel. A mű első fejezete (Egy különc 1822-ből) a keresztúti Törik-Szakad Csárdában játszódik. A Keresztút helységnév nem az író fantáziájából származik, hanem Kótaj régi neve, s a fogadó is létezett, a Kótaj és Buj közötti Alsórét nevű határrészen. Hiteles fényképe is megtalálható a Borovszky¬féle megyei monográfiában. A régebbi irodalomtörténeti tanulmányok elsősorban Józsa Gyurit, a különc tiszafüredi anekdotahőst emlegették Kárpáthy János modelljeként, Nagy Ferenc újabb kutatásai azonban meggyőzően bizonyítják, hogy a magyar nábob figurájának megteremtésekor Józsa Gyuri mellett az író legalább annyira gondolhatott a mulatozásairól, költekezéséről, bőkezűségéről legendás hírűvé vált „nyírségi király"-ra, a kótaji Ibrányi Ferencre is, akiről mindenképpen tudnia kellett.

Ibrányi Ferenc egykori kastélya (később a Groák, Körmendi, Fráter és Tahy¬család tulajdonában is volt) a második világháború után elromosodott. 1985-ben kezdtek hozzá felújításához.

Lásd még: Tiszabecs, Szamosangyalos, Nagykálló.

Irodalom:

Borovszky Samu: Szabolcs vármegye. Bp. 1900.

Nagy Ferenc: Ki volt a „magyar nábob"? Szabolcs-szatmári Szemle. 1986. 1.

Tóth László: Megyénk legdíszesebb kúriája. Az irodalom hajléka lehet... Kelet-Magyarország.

1990. június 23.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./